รองนายกรัฐมนตรีและรัฐมนตรีว่าการกระทรวงกลาโหม เข้าเยี่ยมคำนับและหารือกับสมเด็จฯ ฮุน เซน หารือขยายความร่วมมือทางเศรษฐกิจและการท่องเที่ยว
รองนายกรัฐมนตรีและรัฐมนตรีว่าการกระทรวงกลาโหม เข้าเยี่ยมคำนับและหารือกับสมเด็จฯ ฮุน เซน หารือขยายความร่วมมือทางเศรษฐกิจและการท่องเที่ยว หลังจากการประชุม คณะกรรมการชายแดนทั่วไป ( GBC ) ไทย - กัมพูชา พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ได้รับเกียรติเข้าเยี่ยมคำนับและร่วมรับประทานอาหารกลางวัน กับสมเด็จอัคคมหาเสนาบดี เดโช ฮุน เซน และคณะ ณ ทำเนียบนายกรัฐมนตรี โดยสมเด็จฯ ฮุน เซน ได้กล่าวสำนึกในพระมหากรุณาธิคุณ สมเด็จพระเทพรัตนราชสุดาฯ สยามบรมราชกุมารี ซึ่งทรงให้ความอนุเคราะห์ สนับสนุนด้านการศึกษาและการสาธารณสุขแก่ประชาชนชาวกัมพูชาที่ผ่านมา ในขณะที่พลเอก ประวิตร ได้กล่าวแสดงความปรารถนาดีและความระลึกถึงจากพลเอก ประยุทธ จันทร์โอชา นายกรัฐมนตรี พร้อมทั้งชื่นชมความสำเร็จของการจัดสร้างอนุสาวรีย์ ชนะ - ชนะ ที่แสดงถึงการต่อสู้รวมชาติและการปรองดองของประเทศ  ทั้งสองฝ่ายได้หารือร่วมกันถึงแนวทาง การขยายความร่วมมือทางเศรษฐกิจและการท่องเที่ยวร่วมกัน เพื่อหมุนเวียนและเพิ่มมูลค่าทางเศรษฐกิจระหว่างกัน ซึ่งมีแนวโน้มเติบโตและต้องพึ่งพาอาศัยกันมากขึ้น โดยเห็นถึงความจำเป็นร่วมกัน ที่ต้องเพิ่มโอกาสและอำนวยความสะดวกแก่ประชาชนในการสนับสนุน การค้า การลงทุน และการไปมาหาสู่กันระหว่างกันมากขึ้น โดยจำเป็นต้องจัดสร้างและเชื่อมต่อเส้นทางคมนาคมระหว่างกัน การขยายและเปิดจุดผ่านแดนร่วมกันมากขึ้น รวมทั้งการเชื่อมโยงการท่องเที่ยวร่วมกัน ทั้งนี้ ต่างเห็นถึงความสำคัญของกลไกการประชุมทุกระดับ ที่ต้องมีการประชุมร่วมกันอย่างสม่ำเสมอ เพื่อเพิ่มพูนความสัมพันธ์และความร่วมมือในผลประโยชน์ของชาติร่วมกัน